Verhoor begin teen pa oor beweerde seksdade met seuns | Maroela Media
Die hof in Modimolle, Limpopo. Foto: Maroela Media
Die verhoor teen 'n pa van Limpopo wat daarvan beskuldig word dat hy twee van sy vier minderjarige kinders na bewering oor 'n tydperk verskeie kere verkrag, seksueel aangerand en glo pornografiese video's van dié voorvalle gemaak het, sal na verwagting Maandagoggend in die Modimolle-streekshof begin.
Die pa se naam mag nie genoem word nie om die identiteit van sy kinders te beskerm. Hy staan tereg op 14 aanklagte wat twee aanklagte van verkragting, asook seksuele aanranding, sameswering tot 'n seksuele oortreding, seksuele uitbuiting van 'n kind, kinderverwaarlosing en aanranding insluit.
Die man het in Februarie laas in die hof verskyn waar hy aangedui het dat hy 'n nuwe regsverteenwoordiger het nadat sy vorige regsverteenwoordiger hom aan die saak onttrek het omdat die beskuldigde nie hul finansiële ooreenkoms nagekom het nie.
Die saak is daarna tot vandag uitgestel vir verhoor. Maroela Media verneem een van die slagoffers se pleegma sal die eerste wees om te getuig.
Volgens die klagstaat voer die staat aan dat die pa die seun, nou agt jaar oud, en sy broer, nou nege jaar oud, gedwing het om seksdade met hom en mekaar uit te voer. Daar was glo soms ook 'n tweede onbekende volwasse man betrokke. Die staat voer ook aan dat die beskuldigde van 'n tweede onbekende man geld ontvang het in ruil vir seksdade met een van die seuns. Die pa word ook daarvan beskuldig dat hy video's gemaak het tydens die beweerde seksuele aanrandings.
Die staat beweer die pa het die kinders opdrag gegee om hulle voor 'n ander onbekende volwasse man uit te trek en dat hy een van die seuns glo met die vuis geslaan het.
Die beskuldigde het op 28 Junie 2017 vir die eerste keer in die hof verskyn waarna hy op 'n waarskuwing vrygelaat is. Daar is tot op hede nog geen aanklagte teen die kinders se ma aanhangig gemaak nie. Dit is nie duidelik of die vrou van die beweerde seksuele oortredings bewus was nie.
Die mensdom is net SIEK!! Sluit hom lewenslank op. Hy gaan weer uit die tronk en voortgaan met sy dade..